Samuel Sánchez

Samuel Sánchez  ye un ex-ciclista profesional.

 Biografía 
Formóse nes categoríes inferiores del C.C Colloto (Uviéu), onde se fizo como ciclista dende la categoría alevín, siendo recordaes tovía les sos victories nes categoríes de cadetes y xuveniles, u xunto a ciclistes como Benjamín Noval algamó munchos ésitos, ente ellos el subcampeonatu d'España de fondu en carretera de categoría cadete en 1994 cola seleición asturiana.

En 1997, con 19 años, al pasar a la categoría de sub-23, fichó pol equipu vizcaín Olarra, au tuvo tres temporaes, algamando 17 victories, pasando nel 2000 al equipu Euskaltel-Euskadi, col que debutaría como profesional.

Destaca nes clásiques y en carreres d'una selmana, anque anguaño yá brilla en carreres grandes como la Vuelta Ciclista a España, na que nos años 2005 y 2006 algamó sendes victories d'etapa. 

Nel añu 2006 ye convocáu por primer vegada pa participar cola seleición española nel Campeonatu del Mundu de fondu en carretera, que tuvo llugar en Salzburgu. Dempués de realizar un gran trabayu d'equipu, llanzó'l sprint pal so compañeru Alejandro Valverde, qu'algamaría la medaya de bronce, y él ocuparía la cuarta posición. Díes más tarde d'esta gran actuación algamaría la so mayor victoria como profesional, al ganar el Campeonatu de Zúrich, una clásica del circuitu UCI Pro-Tour.

L'añu 2007 supuso la so consagración en vueltes de tres selmanes algamando'l podiu na Vuelta a España, a lo qu'hai de sumar tres victories d'etapa na mesma.


Pero sería l'añu 2008 el de la so consagración definitiva como gran ciclista. Arriendes de facer un gran papel nel Tour de Francia, nel que terminaría séptimu, gana la medaya d'oru na prueba en ruta de los Xuegos Olímpicos de Beixín u igualmente algamaría'l sestu puestu na prueba de contrarreló individual.

Nel añu 2009 vuelve al so calendariu habitual pa disputar la Vuelta al País Vascu y clásiques de primavera n'Abril y Vuelta a España y el mundial en setiembre. A principios de xineru descártense problemes nuna de les sos rodilles, anque dempués d'una caída na París-Niza vuelven a surdí-y dolores lo que-y faen trestocar la primer parte de la temporada llegando a los sos oxetivos principales del mes d'abril con menos díes de competición de los previstos. Dempués d'esos pilancos volvió a la competición algamando la victoria nel Gran Premiu de Llodio. Na Vuelta a España salió col númberu 1 dempués de la renuncia d'Alberto Contador de defender la so victoria del añu anterior, algamando la segunda posición.

Nel añu 2010 renunció a participar na Clásica de les Ardenes pa disputar el Tour de Francia. Pese a ello, al contrario de lo que ficiera dos años enantes, sí corrió a buen nivel les carreres del entamu de temporada col oxetivu de ganar la Vuelta al País Vascu. Arriendes d'ello, una vez finalizáu'l Tour nun descartó la so participación na Vuelta a España.

Na ronda gala tuvo una gran actuación con un segundu puestu na etapa nº8 ente Station des Rousses > Morzine-Avoriaz de 189 (km) y un terceru na decimotercer etapa, ente Revel y Ax-3 Domaines. Finalmente quedaría clasificáu na cuarta posición.

L'Ayuntamientu d'Uviéu dedicó-y una estatua, obra d'Antonio Diego Granado, na que se representa al ciclista nel momentu de recibir la medaya d'oru nos Xuegos Olímpicos de Beixín.

Nel añu 2011 ganaría la so primer etapa nel Tour de Francia, faciéndolo nuna de les que tienen mayor sonadía, Luz Ardiden, dempués d'una escapada con Jelle Vanendert al que batió nel sprint final. Igualmente fadríase col premiu del monte del Tour.

 Equipos 

 Euskaltel-Euskadi (2000 - 2013)
 BMC Racing Team (2014 - 2016)

 Palmarés 
2004
 4ᵘ puestu na clásica Liege-Bastogne-Liege 
 2 etapes de la Escalada a Montjuïc 
 Escalada a Montjuïc (-clasificación xeneral-) 
 15ᵘ puestu na clasificación xeneral Vuelta Ciclista a España 
 2ᵘ puestu na clasificación xeneral Vuelta a Asturies 

2005
 17ᵘ puestu na clasificación xeneral Giro d'Italia
 5ᵘ puestu nel Gran Premiu de Zurich 
 10ᵘ puestu na Clásica de San Sebastián 
 Una etapa de la Vuelta Ciclista a España 
 10ᵘ puestu na clasificación xeneral de la Vuelta Ciclista a España 
 Una etapa de la Escalada a Montjuïc 
 Escalada a Montjuïc (-clasificación xeneral-) 

2006
 2 etapes de la Vuelta al País Vascu 
 2ᵘ puestu na clásica Flecha Valona 
 Victoria d'etapa Cangues d'Onís - Xixón de la Vuelta a Asturies 
 Victoria d'etapa Guadalajara - Cuenca de la Vuelta Ciclista a España 
 8ᵘ puestu na clasificación xeneral de la Vuelta Ciclista a España 
 4ᵘ puestu nel Campeonatu del Mundu celebráu en Salzburgu 
 Victoria nel Campeonatu de Zúrich 
 Victoria nel Criterium de l'Asociación de Ciclistes Profesionales 
 2ᵘ puestu na clasificación xeneral del Tour de Lombardía
 2ᵘ puestu na clasificación UCI Pro-Tour

2007
 1 etapa de la Vuelta al País Vascu
 1 etapa de la Volta a Cataluña
 Victoria d'etapa Villacarrillo - Granada de la Vuelta Ciclista a España
 Victoria d'etapa Ávila - Altu d'Abantos de la Vuelta Ciclista a España
 Victoria d'etapa Collado Villalba - Collado Villalba (CRI) de la Vuelta Ciclista a España
 3ᵘ puestu na clasificación xeneral de la Vuelta Ciclista a España
 7ᵘ puestu nel Campeonatu del Mundu celebráu en Stuttgart

2008
 Victoria nel segundu sector CRI de la segunda etapa de la Vuelta Ciclista a Asturies
 2ᵘ puestu na etapa reina del Tour de Francia, con final n'Alpe d'Huez
 7ᵘ puestu na clasificación xeneral del Tour de Francia
 Medaya d'oru na prueba en ruta de los Xuegos Olímpicos celebraos en Beixín
 6ᵘ puestu na prueba de contrarreló individual de los Xuegos Olímpicos de Beixín

2009
Gran Premiu de Llodio
 2ᵘ puestu na clasificación xeneral de la Vuelta Ciclista a España
 4ᵘ puestu nel campeonatu del mundu en ruta

2010
 1 etapa de la Vuelta al País Vascu
 Clásica de Primavera
 2ᵘ puestu na octava etapa del Tour de Francia
 3ᵘ puestu na decimotercer etapa del Tour de Francia
 Victoria final na Vuelta a Burgos y dos etapes

2011
 XIII Gran Premiu Miguel Induráin d'Estella
 1 etapa de la Vuelta al País Vascu
 1 etapa nel Tour de Francia (Luz Ardiden) y la clasificación final del monte.
 1 etapa na Vuelta a Burgos

2012
 1 etapa na Volta a Catalunya
 Vencedor de la Vuelta al País Vascu más dos etapes y la clasificación de la regularidá.

2013
1 etapa del Critérium del Dauphiné

 Referencies 

 Enllaces esternos 

Categoría:Persones d'Uviéu
Sánchez, Samuel
Categoría:Medayistes olímpicos d'Asturies
Sánchez, Samuel